NARIADENIE KOMISIE (ES) č. 2037/2005
zo 14. decembra 2005,
ktorým sa menia a dopĺňajú podmienky pre povoľovanie kŕmnej doplnkovej látky, ktorá patrí do skupiny kokcidiostatík
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (1) a najmä na jeho článok 13 ods. 3,
keďže:
(1)
Za určitých podmienok v súlade so smernicou Rady 70/524/EHS (2) sa povolilo používanie doplnkovej látky lasalocid A sodný (Avatec 15 %). Používanie tejto doplnkovej látky v skupine „kokcidiostatiká“ sa v súčasnosti povoľuje nariadením Komisie (ES) č. 2430/1999 (3) v prípade moriek a nariadením Komisie (ES) č. 1455/2004 (4) v prípade kurčiat určených na chov nosníc a kurčiat určených na výkrm. Na základe článku 10 nariadenia (ES) č. 1831/2003 bola uvedená doplnková látka oznámená ako existujúci výrobok a je predmetom overovania a zodpovedajúcich postupov v rámci uplatňovania daného ustanovenia.
(2)
Príslušná spoločnosť predložila novú doplnkovú dokumentáciu a požiadala o úpravu týkajúcu sa súčasného nosiča.
(3)
V nariadení (ES) č. 1831/2003 sa ustanovuje možnosť zmeny povolenia doplnkovej látky v nadväznosti na stanovisko Európskeho úradu pre bezpečnosť potravín (ďalej len „orgán“) týkajúce sa skutočnosti, či je dané povolenie naďalej v súlade s podmienkami stanovenými v tomto nariadení.
(4)
Komisia požiadala orgán o zhodnotenie relevantných údajov, z ktorých vychádza táto žiadosť o zmenu povolenia, podľa nariadení (ES) č. 2430/1999 a 1455/2004, ako aj a o stanovisko týkajúce sa možných škodlivých vplyvov na bezpečnosť a účinnosť pri použití látky lasalocid A sodný v rámci nového nosiča. Na základe tejto žiadosti uverejnil orgán 26. augusta 2005 stanovisko k použitiu doplnkovej látky lasalocid A sodný v krmivách.
(5)
V stanovisku orgánu sa konštatuje, že v súvislosti s použitím nového zloženia krmiva sa neočakáva vznik akékoľvek dodatočného nebezpečenstva alebo obáv týkajúcich sa bezpečnosti ľudí, zvierat alebo životného prostredia. Podľa stanoviska nemá nové zloženie krmiva nepriaznivý vplyv na stabilitu doplnkovej látky lasalocid A sodný.
(6)
V prípade predmetnej látky sa maximálna hladina rezíduí (MRL) zaviedla nariadením Rady (EHS) č. 2377/90 z 26. júna 1990 (5), ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu.
(7)
Nariadenia (ES) č. 2430/1999 a 1455/2004 by sa preto mali zodpovedajúcim spôsobom zmeniť a doplniť.
(8)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
V prílohe I k nariadeniu (ES) č. 2430/1999 sa záznam týkajúci sa položky E 763, lasalocid A sodný nahrádza textom v prílohe I k tomuto nariadeniu.
Článok 2
Príloha k nariadeniu (ES) č. 1455/2004 sa nahrádza prílohou II k tomuto nariadeniu.
Článok 3
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. decembra 2005